ประธานกรรมการการเลือกตั้ง เปิดเผย ตัวเลขผู้มาใช้สิทธิ์เลือกตั้งล่วงหน้าทั่วประเทศร้อยละ 86.98 พร้อมยอมรับความผิดพลาดที่เกิดขึ้น
ประธานกรรมการการเลือกตั้ง เปิดเผย ตัวเลขผู้มาใช้สิทธิ์เลือกตั้งล่วงหน้าทั่วประเทศร้อยละ 86.98 พร้อมยอมรับความผิดพลาดที่เกิดขึ้นและจะนำมาปรับปรุงแก้ไข เพื่อไม่ให้เกิดปัญหาซ้ำอีกในวันที่ 24 มีนาคมนี้นายอิทธิพร บุญประคอง ประธานกรรมการการเลือกตั้ง กกต แถลงภาพรวมการใช้สิทธิ์เลือกตั้งล่วงหน้า โดยสรุปจำนวนผู้มาใช้สิทธิ์เลือกตั้งล่วงหน้า จากที่ได้ลงทะเบียนไว้ 2.6 ล้านคน พบว่ามีผู้มาใช้สิทธิ์เฉลี่ยทั่วประเทศร้อยละ 86.98 พร้อมได้รับรายงานพบมี 3 จังหวัด มีร้องเรียนว่าพบการทุจริตการเลือกตั้ง ได้แก่ จังหวัดสมุทรสาคร ได้มีคนแอบนำบัตรเลือกตั้ง ไปทำเครื่องหมายกากบาทเลือกผู้สมัครรายหนึ่ง ซึ่ง กกต.จังหวัดได้ดำเนินการเจาะบัตรดังกล่าวเพื่อทำลายทิ้งทั้งเล่มแล้ว โดยส่งเล่มใหม่ไปให้ พร้อมกับได้แจ้งความเจ้าหน้าที่ตำรวจในพื้นที่แล้ว จังหวัดอุทัยธานี พบการร้องเรียนเรื่องมีผู้นำบัตรประชาชนของผู้อื่นไปลงคะแนนเลือกตั้ง ซึ่งมีการแจ้งความดำเนินคดีแล้วเช่นกัน และจังหวัดกาฬสินธุ์ เขต 2 มีผู้ทำเอกสารปลอมเพื่อสร้างความสับสนให้กับประชาชนว่าไม่มีรายชื่อผู้สมัคร ของพรรคการเมืองหนึ่งว่าไม่มีสิทธิ์เลือกตั้ง เบื้องต้นตรวจสอบพบว่าเป็นการปลอมแปลงเอกสาร จึงให้ดำเนินการแจ้งความแล้ว นอกจากนี้ กรณีการจ่ายบัตรเลือกตั้งผิดเขต คณะกรรมการการเลือกตั้ง ได้ให้กรรมการประจำสถานที่เลือกตั้งดังกล่าวจ่ายบัตรใหม่ทันทีเมื่อได้รับการทักท้วงจากผู้มาใช้สิทธิ์ แต่กรณีที่บางจุด ผู้มีสิทธิ์ได้ลงคะแนนไปแล้วก็ไม่สามารถแก้ไขได้ จึงให้คณะกรรมการประจำจุดเลือกตั้งบันทึกเหตุการณ์ไว้ ส่วนกรณีระบบ Smart vote ในเวลา 8.30 น. ได้ให้เจ้าหน้าที่ปรับปรุงแก้ไข Server แล้วใช้เวลาแค่ 15 นาที จึงกลับมาใช้ได้ตามปกติ พร้อมยืนยันจะไม่ให้เหตุการณ์ดังกล่าวเกิดขึ้นอีกในเลือกตั้งทั่วไปวันที่ 24 มีนาคมนี้ประธาน กกต. ยังกล่าวถึงการปิดหน่วยเลือกตั้ง เมื่อวานที่ผ่านมา พบว่าหากมีผู้มาใช้สิทธิ์เข้ามายังจุดเลือกตั้งในเวลาก่อน หรือภายใน 17.00 น. กกต. ยืนยันว่าทุกคนจะได้ลงคะแนนจนถึงคนสุดท้ายซึ่งแต่ละจุดจะปิดหีบในเวลาที่แตกต่างกัน ยกตัวอย่างเช่นเขตบางกะปิเมื่อวานนี้ ในเวลา 17.00 น.ยังมีผู้รอลงคะแนนจำนวนมาก จึงได้ให้ใช้สิทธิ์ทุกคนและทำการปิดหีบ 18.00 น.